**Представена от Министерство на регионалното развитие и благоустройството документация за проект на Интегрирана териториална стратегия за развитие на Северен централен регион за планиране от ниво 2 за периода 2021 г. – 2027 г.**

В изпълнение на чл.8, ал.4 от *Наредбата за условията и реда за извършване на екологична оценка* (Наредба за ЕО), във връзка постъпило с вх. № ЕО-14/07.04.2020 г. на Министерство на околната среда и водите (МОСВ) уведомление по чл. 10, ал. 1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС)* с приложен проект на Интегрирана териториална стратегия за развитие на Северен централен регион за планиране от ниво 2 за периода 2021 г. – 2027 г.,предвид поискана с писмо с изх. № ЕО-14/16.04.2020 г. на МОСВ допълнителна информация, във връзка с уведомление по чл. 8 от Наредбата за ЕОс вх. № ЕО-14/07.04.2020 г, МОСВ информира за следното:

**І. По отношение на изискванията на глава VІ на Закона за опазване на околната среда (ЗООС):**

Интегрираната териториална стратегия (ИТСР) за развитие на Северен централен регион за планиране от ниво 2 е част от системата от документи за планиране на пространственото развитие, регламентирани със Закона за регионалното развитие и представлява средносрочен стратегически планов документ, който определя политическата, икономическата, пространствената и тематична рамка на развитието на региона в годините за новия програмен период 2021-2027.

Северният централен регион обхваща областите Габрово, Велико Търново, Русе, Разград и Силистра с общо 36 общини.

Стратегията е разработена в съответствие с Националната концепция за пространствено развитие за периода 2013-2025 г. (Актуализация 2019 г.) и отчита предвижданията на регионално ниво на секторните стратегии в областта на икономическото развитие, здравеопазването, образованието, науката, социалните услуги, транспорта, водния сектор, енергетиката, широколентовите комуникации, туризма и околната среда. Определените цели и приоритети за развитие на Северен централен регион в периода 2021-2027 г. са съобразени с целите и стратегиите на Националната програма за развитие България 2030, Актуализираната национална концепция за пространствено развитие, както и целите на политиките на Европейския съюз за сближаване и регионално развитие след 2020 г.

Интегрирана териториална стратегия за развитие на Северен централен регион за периода 2021 -2027 включва 3 основни приоритета за развитие на региона, към които са формулирани специфични цели, както следва:

**1. Приоритет 1: Икономически подем и трансформация**: насочен е към засилване на конкурентноспособността на региона на национално и европейско равнище, като ключовите дейности са подкрепа за нови инвестиции с повишена ефективност, установяване на иновационен подход във всички сектори на икономиката, подобряване на инвестиционната среда и привличане на стратегически инвеститори, адаптиране на националната и регионална политика към нуждите и специфичните регионални условия за МСП и създаването на мрежи и инфраструктури, базирани на интелигентни технологии.

* Специфична цел 1.1 Провеждане на ефективна политика за привличане на инвестиции;
* Специфична цел 1.2 Изграждане на иновационна среда и мрежи за ново развитие;
* Специфична цел 1.3 Създаване на нови качествени работни места;
* Специфична цел 1.4 Укрепване на регионалната конкурентоспособност чрез устойчиво развитие на туризма и селското стопанство.

**2. Приоритет 2: Развитие на човешкия потенциал и постигане на социален растеж** – насочен е към решаване на констатираните, продължително проявяващи се проблеми в демографското и социалното развитие, подобряване на качествата на човешкия капитал, чрез подобряване на достъпа до образование, намаляване на относителния дял на преждевременно напусналите образователната система, реформирането й в съответствие с новите реалности, технологии и потребности и повишаване на образователното равнище на населението от всички възрастови и социални групи, както и обновяване на инфраструктурата за образование, здравеопазване, социални услуги, спорт и култура.

* Специфична цел 2.1 Подобряване на достъпа до образование и повишаване на образователното равнище на населението;
* Специфична цел 2.2 Инвестиране на здравна и социална инфраструктура, култура и спорт.

**3. Приоритет 3: Устойчиво териториално развитие и свързаност** – насочен е към развитие на комуникационната инфраструктура. Това ще подсили свързаността между градските и селските райони, ще подпомогнат интегрираното и устойчиво развитие на териториите, ще укрепят полицентричната мрежа от селища в региона и ще създадат предпоставки за по-ефективно вътрешнорегионално и трансгранично сътрудничество.

* Специфична цел 3.1 Развитие на транспортна и цифрова инфраструктура;
* Специфична цел 3.2 Интегрирано и устойчиво развитие и укрепване на полицентричната мрежа от селища. Вътрешно регионално и трансгранично сътрудничество;
* Специфична цел 3.3 Опазване на околната среда. Развитие на екологосъобразна инфраструктура;
* Специфична цел 3.4 Развитие на нисковъглеродна икономика, смекчаване на последствията и адаптиране към климатичните промени. Опазване и поддържане на биологичното разнообразие;
* Специфична цел 3.5 Усъвършенстване на териториалното управление и административен капацитет.

ИТСР на Северен централен регион попада в обхвата на чл. 85, ал. 1 от Закона за опазване на околната среда (ЗООС) и очертава рамка за бъдещо развитие на инвестиционни предложения, които се отнасят към позиции на Приложение № 1 и Приложение № 2 на ЗООС, предвид което, на основание чл. 2, ал. 1, т. 1 от Наредбата за ЕО, **подлежи на процедура по задължителна екологична оценка (ЕО)**.

Стратегията ще бъде одобрена от Министерския съвет на Република България, предвид което, на основание член 4, т.1 от Наредбата за ЕО, както и чл. 4, т. 2 от същата наредба във връзка с чл. 10, ал. 2, т. 4 от ЗООС, **компетентен орган за провеждане на процедурата по ЕО е министърът на околната среда и водите**.

Регионалният съвет за развитие на Северния централен регион е органът, който ще следи за прилагането на стратегията.

Процедурата по ЕО се съвместява изцяло с действащите процедури за изготвяне и одобряване на ИТСР. Екологичната оценка на Интегрирана териториална стратегия за развитие на Северен централен регион за планиране от ниво 2 за периода 2021 г. – 2027 г. се извършва едновременно с изготвянето ѝ. Становището по екологична оценка е задължително условие за последващото одобряване на ИТСР. Органите, отговорни за одобряване и прилагане на стратегията е необходимо да се съобразяват със становището по ЕО и с поставените в него условия, мерки и ограничения.

**IІ. По отношение на изискванията на чл. 31 от Закона за биологичното разнообразие (ЗБР):**

Интегрираната териториална стратегия за развитие на Северен централен регион за планиране от ниво 2 за периода 2021-2027 г. подлежи на процедура по задължителна ЕО, и в тази връзка попада в обхвата на чл. 2, ал. 1, т. 1 от Наредбата за ОС, и **подлежи на процедура по оценка за съвместимостта (OС)** с предмета и целите на опазване на защитени зони, която съгласно чл. 31, ал. 4, във връзка с ал.1 от ЗБР се извършва чрез процедурата по ЕО.

В територията на Северен централен регион попадат защитени територии, по смисъла на Закона за защитените територии (ЗЗТ) и защитени зони по смисъла на ЗБР, както следва:

- 93 бр. защитени територии, от които 21 бр. природни забележителности, 63 бр. защитени местности, 3 бр. резервати, 3 бр. поддържани резервати и 3 бр. природни парка и 1 бр. национален парк;

-38 бр. защитени зони за опазване на природните местообитания и на дивата флора и фауна, включени в приетите от Министерски съвет списъци;

-27 бр. защитени зони за опазване на дивите птици, от които всички с изключение на една имат издадени от министъра на околната среда и водите заповеди за обявяването им.

При извършената проверка за допустимост по смисъла на чл. 36, ал. 2 от Наредбата за ОС се установи, че Интегрираната териториална стратегия за развитие на Северен централен регион за планиране от ниво 2 за периода 2021-2027 г. е допустима при съобразяване на произтичащите от нея планове, програми, проекти и инвестиционни предложения с:

- режимите на защитените територии, определени със ЗЗТ, заповедите за обявяването им и с утвърдените планове за управлението им,

- режимите на защитените зони, определени със заповедите за обявяването им и с утвърдените планове за управлението им, при наличие на такива;

На основание чл. 36, ал. 3 от Наредбата за ОС е извършена преценка за вероятната степен на отрицателно въздействие, според която Интегрираната териториална стратегия за развитие на Северен централен регион за планиране от ниво 2 за периода 2021-2027 **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитените зони от мрежата Натура 2000, поради следните

**М О Т И В И**:

1. Предмет на Интегрираната териториална стратегия за развитие на (ИТСР) на Северен централен регион не са конкретни планове, проекти, програми или инвестиционни предложения, а общата идейна рамка на визията за развитие на региона. Част от формулираните със специфичните цели дейности за постигане на стратегическите цели са свързани с изграждане на бизнес мрежи, стимулиране развитието на различни форми на туризъм, подобряване на качеството на живот и на свързаността на района в национален и международен план, подобряване на достъпа до образователни, здравни, социални, културни услуги и спорт и др., поради което няма вероятност от пряко или косвено отрицателно въздействие върху ключовите елементи на защитените зони, включително върху структурата, числеността и плътността на популациите на опазваните в защитените зони видове, вкл. птици;

2. ИТСР на Северен централен регион отчита предвижданията на регионално ниво на секторните стратегии в областта на икономическото развитие, здравеопазването, образованието, науката, социалните услуги, транспорта, водния сектор, енергетиката, широколентовите комуникации, туризма и околната среда и ще допринесе за тяхното постигане чрез изпълнение на заложените цели, като не се очаква това да доведе до значителни отрицателни въздействия върху територии от мрежата Натура 2000.

отг. от МОСВ на 01.06.2020 г.